Shoir Yusuf Juma ozod etildi, qamoqdan Amerikaga
"Ezgulik" inson huquqlari jamiyatiga ko'ra, Yusuf Jumaning erkinlikka chiqishi - AQSh-O'zbekiston orasidagi siyosiy muloqotlar samarasi.
O'zbekiston Inson Huquqlari Jamiyatiga ko'ra, Yusuf Jumaning ozod etilishi - AQSh-O'zbekiston orasidagi siyosiy muloqotlarning samarasi. Shoir Qoraqalpog'istondagi Jasliq lagerida saqlanayotgan edi. Oilasining aytishicha, u bir necha bor qiynoqqa solingan. Yusuf Jumaning ayoli Gulnora Oltiyeva deydiki, shoirning ozod etilishida AQSh hukumati muhim rol o'ynadi. Yusuf Juma davlat xizmatchisiga qarshilik ko'rsatganlik va militsiya xodimlariga tan jarohati yetkazganlik aybi bilan qamalgan edi. Lekin inson huquqlari tashkilotlari nazarida shoir O'zbekistondagi mavjud tuzum va prezident Islom Karimovni tanqid qilgani uchun jazolangan. "Yusuf Juma o'zi hech qachon qamalmasligi kerak edi",- deydi Stiv Sverdlov, inson huquqlari bo'yicha tashkiloti vakili. Bugun O'zbekistonda 13 huquq himoyachisi va o'nlab faollar va jurnalistlar qamoqda, deyiladi bu muassasa chiqargan bayonotda, barchasi amaldagi siyosatni savolga tutgani uchun shunday ahvolga tushgan. "Yusuf akamning qamoqdan chiqishlarini ko'p oldindan bilar edim. Amerika hukumati bunga katta hissa qo'shdi va yordam berdi. Alisher, Bobur, Qodirish, Mashrab va Javhar - besh o'g'lim hozir oldimda. Xudoga shukur ular Amerikada bag'rimda, faqat qizim Feruza va nabiram O'zbekistonda edi. Bugun (20 may) ular ham, xudo xohlasa, kechqurun 9-10 larda Amerikaga kelib qo'nishadi deb umid bilan kutayapman. Mana bu kunlar ham kelar ekan. Og'ir damlarda yonimda turgan do'stlarimga rahmat aytaman va boshim yerga tekkuncha rahmat aytaman. Shu jumladan oxirigacha yonimda turgan huquq himoyachisi Umida Niyozovaga rahmatlar aytaman",- deydi Gulnora Oltiyeva. Onaxonning qayd etishicha, Amerika arboblari unga yaqindan dalda berdi. "Ularning so'zlari va quvvatlovlari menga kuch bag'ishladi", - deydi Gulnora Oltiyeva. "Bugun xursandchilik kunimda barcha do'stlarimizga minglab rahmat aytaman". Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.